WICE ขนส่งทางเรือ-ข้ามพรมแดนลด กดกำไรไตรมาส 3 เหลือ 130 ลบ.
WICE กำไรสุทธิไตรมาส 3/65 อยู่ที่ 130 ล้านบาท ลดลง 20% จากปีก่อน 162 ล้านบาท สาเหตุจากขนส่งทางเรือ-ข้ามพรมแดนลดลง ขณะที่งวด 9 เดือนแรกโชว์กำไร 458 ล้านบาท โต 29% 
WICE กำไรสุทธิไตรมาส 3/65 อยู่ที่ 130 ล้านบาท ลดลง 20% จากปีก่อน 162 ล้านบาท สาเหตุจากขนส่งทางเรือ-ข้ามพรมแดนลดลง ขณะที่งวด 9 เดือนแรกโชว์กำไร 458 ล้านบาท โต 29%
9 พ.ย. 2565

บริษัท ไวส์ โลจิสติกส์ จำกัด (มหาชน) หรือ WICE รายงานผลการดำเนินงานไตรมาส 3/65 และงวด 9 เดือนแรกปี 65 ดังนี้

สำหรับผลการดำเนินงานไตรมาส 3/65 มีกำไรสุทธิอยู่ที่ 129 ล้านบาท ลดลง 20% เมื่อเทียบกับงวดเดียวกันของปีก่อน 162 ล้านบาท สาเหตุจากรายได้จากการบริการลดเหลือ 1,597 ล้านบาท ลดลง 30% เมื่อเทียบกับงวดเดียวกันของปีก่อน 2,274 ล้านบาท โดยรายได้ที่ลดลงเกิดจากอัตราค่าระวางเรือที่มีการปรับตัว ลดลงมากกว่า 50% (Over Supply) และปริมาณการขนส่งทางเรือที่ลดลง ปริมาณความต้องการลดลง จากสถานการณ์ภาวะเศรษฐกิจที่ชะลอตัว
อีกทั้งรายได้จากการขนส่งสินค้าทางทะเล 714 ล้านบาท ลดลง 45% เมื่อเทียบกับงวดเดียวกันของปีก่อน 1,293 ล้านบาท จากสถานการณ์ภาวะเศรษฐกิจที่ชะลอตัว ทำให้ผู้ประกอบการลดกำลังการผลิตลงมีผลทำให้ปริมาณการขนส่งลดลง
รวมถึงรายได้จากการขนส่งทางบกข้ามแดนอยู่ที่ 431 ล้านบาท ลดลง 19% เมื่อเทียบกับงวดเดียวกันของปีก่อน 532 ล้านบาท สาเหตุเกิดจากช่วงต้นปี 65 การปิดด่านที่ประเทศจีนเป็นอุปสรรคต่อการขนส่งทางบกข้ามแดน ไม่สามารถทำการขนส่งได้ มีผลทำให้รายได้ลดลง แต่จะเห็นว่าในไตรมาส 3/65 ที่ผ่านมา เมื่อสถานการณ์ผ่อนคลายมาตรการล็อคดาวน์ของประเทศจีนดีขึ้นและสามารถเปิดด่านขนส่งสินค้าได้ส่งผลให้ บริษัทมีปริมาณการขนส่งกลับมาเพิ่มมากขึ้น
ส่วนงวด 9 เดือนปี 65 มีกำไรสุทธิอยู่ที่ 458 ล้านบาท เพิ่มขึ้น 28.96% เมื่อเทียบกับงวดเดียวกันของปีก่อน 355 ล้านบาท